Jong man vas vir moord op Limpopo-ouma, versorgerArgieffoto ŉ Jong man is in hegtenis geneem in verband met die moord op ŉ 88-jarige vrou en haar versorger in Limpopo verlede week. Die man word moontlik ook verbind aan die moord op sy eie 82-jarige ouma twee jaar gelede. Lt.kol. Moatshe Ngoepe, polisiewoordvoerder, het Maandag gesê ŉ volskaalse soektog is na die verdagte van stapel gestuur nadat die bejaarde, Moloko Enestinah Nkoana en haar versorger, Maggie Molefe, van Hammanskraal noord van Pretoria, se halfontbinde liggame verlede week in Nkoana se huis in die Makotopong-nedersetting in Sebayeng buite Polokwane (Pietersburg) gevind is. Maroela Media het vroeër berig Nkoana se dogter het Dinsdag op die twee se liggame afgekom, toe sy by haar ma wou gaan kuier. Die twee oorledenes is op 16 Augustus vir die laaste keer lewend gesien. Voorlopige ondersoek dui daarop dat Nkoana moontlik verwurg is. Molefe het verskeie steekwonde regoor haar liggaam gehad. Slegs hul selfone is gesteel. “Die verdagte word moontlik ook verbind met die wrede moord op sy ouma in Augustus 2014, in dieselfde nedersetting. Die man sal Dinsdag in die Mankweng-landdroshof verskyn in verband met albei moordsake,” het hy gesê. Ngoepe het gesê ŉ 17-jarige is ook in hegtenis geneem nadat Nkoana en Molefe se selfone in sy besit gevind is. Hy sal in die dieselfde hof as die 20-jarige verskyn op aanklag van die besit van gesteelde eiendom.